《闻官军已破贼巢》
宋代·李彭

海内政不苛，民望罢危苦。剧贼藏祸心，全吴俄啸聚。

僣号着赭黄，窃发遽如许。喧然大点兵，移檄插毛羽。

推毂遣军容，壮士皆貔虎。府县调急夫，骚动烦里旅。

富室赍金璧，细民携妇女。岩谷远遁逃，股慄畏刀锯。

寒儒守松楸，效死安忍去。南风吹捷音，破竹闻吉语。

圣朝乾坤大，鼠辈敢予侮。妖氛已荡尽，和气满南土。

但愿勤民瘼，治安每危惧。昨抱心腹疴，砭剂得良愈。

要于匕箸间，毋忘伏枕虑。诸公颇皋夔，临轩跨尧禹。

鄙夫刍荛言，庶或资小补。倚松一长吟，停云洒朝雨。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。